**NUN KHAWCHHUAHNA**

***HMASAWNNA ATAN CHANVO HLEN***

Episode 1 Script by V.L.Dinpuia

Govt. Mamawii Hs.

A changtute :

1. Lalropuia
2. Zothana
3. Zarmawii
4. Rosangi
5. Thanpari

Lalropuia - Vawiin kan inhmu khawm thei chu a lawmawm hle mai a.

Zothana - Ni e, nangni pathum hi in zirtirtu te pawhin midang te zirtir thei tur leh hruai thei tura an ngaih in ni a, hun tha tak kan hmang thei turah kan ngai.

Zarmawii - Va zahthlak ve, kan miss-in min rawn koh chhuah khan hei Rsi phei hi chuan min hrem dawn emaw a lo ti hman zawk asin.

Rosangi - A teuh lo em mai a, thil pawimawh atan ani ang ka tih zawk kha aw.

Thanpari - Eng lampang atan nge min koh reng reng a pu Zothan ?

Zothana - A, hei pu Ropuia nen hian Sustainability chungchangah hma la tura ruat kan ni a, a bul kan han tan dawn a nih ber hi.

Zarmawii - Eng nge Sustainability chu a awmzia ni reng reng a ? Ka hriat tawh thin a nih awm pawh ka hre lo tlat.

Thanpari - Kei chu mi sawi deuh chu ka hre tawh asin.

Rosangi - Kei pawh tlem tlem chu ka hre ve tawh.

Lalropuia - Sustainability han tih hian hmasawnna ruhrel atana ruahmanna awm, sum leh pai nghawng mai piah lamah kan chenna boruak te pawh tel veka hmachhawp mumal neih hi a kawk a, rampum tana tul a nih rualin a te pen deuh te pawhin kan mamawh tho si hi a ni.

Rosangi - Enge maw he thil hi buaipui a tul na chhan ni ang le ? Chutah a then lah hian Sustainability mai ni lovin development te an la sawi tel deuh bawk si a.

Lalropuia - Nia sustainability chu ka sawi fiah tawha, chumi atanga hmasawnna a awm khan development chu a ni mai ang chu. Buaipui a tulna chhan sawi dawn erawh chuan sawi thui ve nual a ngai thung ang.

Zarmawii - Chuti kan ngaithla nual mai ang chu.

Zothana - A bulthut kan ti dawn nge a chepa kai in kan in hrilh dawn tih pawh ka hre chiah lo e. A chhawng zawngin kan sawi mai zawk dawn emaw ni pawh ka hre ta lo e.

Rosangi - A chhawng zawng chuan a hriat a awl deuh ang a.

Thanpari - Ni e, ........ mahse chhawng engzat nge a nih reng reng a ?

Lalropuia - Chhawng thum a ni e ti ta phawt ila, a pakhatnaah chuan keimahni awmna khawtlangin a kan hman tangkai theih mai tur zawnga inrenchem lam hi a ni phawt a.

Rosangi - Chu ber kher chu a harsat vak dawn loh chu a.

Zarmawii - Nia, nih leh a dawt chu eng lampang ?

Zothana - A dawt chu ramin tum bik a neih leh chumi atana hmasawnna hmachhawp a neih chungchang a ni leh a.

Thanpari - Chu zawng a huam a va zau duh tawh awm ve aw.

Lalropuia - A zau lo theilo, chhawng tamtaka then ai chuan chhawng thum lekah an khung khawm miau a.

Thanpari - A nih tak chu, nih leh a dawt leh chu eng lam nge ni ta a ?

Lalropuia - Sawi sei duah a ngai tawh ang, khuarel thil kan hman vanga a chhe zawnga nghawng awm thei leh Khawvel puma nunphung inthlauhna vanga rualelna cho chhuah tumna lam a ni ber mai, .......... chutah intluktlanna leh rorelna dik behchhan atanga hmasawnna dik lo thleng tura beiseina nung than len tir kha a tum bulpui chu a ni ta a ni.

Zarmawii - E khai, keini ang rual tan chuan man thiam chi pawh ni in ka hre ta lo tlat mai.

Rosangi - Ni chiah, kei pawh ka hriat thiam phak bak thil ni tawhin ka hria.

Zothana - Ni lo ve, in ngaihthlak thata, in ngaihtuahna uluk taka in sawr bing chuan nangni ang tleirawl tan man phak loh a awm lo ang.

Lalropuia - Ni ngawt mai, a engamah hmaa ka man pha ve lo ang tih chu a dawih aw tlat a ni, mi pawhin an theih chuan ka thei ve ang tih ngaihtuah zawk tur a ni.

Thanpari - A nih leh han sawi zawm leh ula, ......... kan thiamlo a ni kan lo beidawng tan hma lutuk a.

Zothana - Kan India ram ropui takah hian hmasawnna ruhrel lian tak tak te, hmachhawp duhawm tak te a tam lutuk tih hi in hriat hmasak te pawh a tul viau anih hi a.

Zarmawii - A lo nih chu, keini chuan sustainable development chu kan hre ve tan chauh a, nangni lahin hmachhawp duhawm sawi tur in lo hre leh der tawh thung si a.

Rosangi - Ni e kan in hriat hleih ngawt mai. Mahse hriat belh ve zel chu a chakawm e.

Zothana - Kan la sawi zel ang chu, sawi tawh ang khan kan ram ropui tak hian hmalakna tha tak tak a nei a, chumi zar zo tur leh hmasawnna lo man ve tur chuan kan in puahchah a ngai reng a ni.

Lalropuia - Helai hmuna keinin hna hmuhna leh eizawnna atan ringawt emaw kan lo tih thin te hi Sustainable development atana kan sawrkar laipuiin hma a rawn lakna, ruahmanna atanga a tak lo thleng a ni tih hriat a pawimawh khawp mai. Chumi mil tur chuan khua leh tui te pawhin kan khawtlang mamawh mila inrenchem te kan lo zir ve khan hlawhtlinna a lo lang ta thin a ni.

Thanpari - A ni dawn tak maw ? Keini chuan mahni hmasial takin sawrkar laipui ruahmanna te chu mimal leh chhungkaw intun nun nan chauh niawmin kan lo hmang thin si a.

Zothana - Kan hriatfiah chu a tul reng a ni, NITI Ayog thil tum that zia te, hmathlir ropui zia te pawh hi ral thlir mai mai lo ila a fuh ngawt ang chu.

Zarmawii - Min lo ngaidam lawk la pu Zothan, NITI Ayog kha ka hre deuh tawh nanga, engtihna ber nge ni kha ?

Zothana - A ni dawn tak e, hman kum lawka kan India ram pumpuia ruahmanna leh hmalakna buaipuitu Planning Commission an tih mai thin thlaktu kha a ni e.

Zarmawii - A ni tak e, sawifiah hnu chuan ka var leh ta kuarh mai kei chu.

Rosangi - Awmzia lo em mai, sawifiah hnua hriat chauh te chu a, A zarmawii nih thlak em mai a.

Thanpari - Mahse kan ti talh teh ang, ......... eng ang hawi zawngin nge NITI Ayog hmalakna chuan mipui a nghawng dan ni reng reng a.

Lalropuia - Zawhna tha tak a ni e, ........ chhan pawh a chakawm. Mipui te tana remchanna tukverh lo inhawng thin hmuh nan a tha a, entirnan, thil kan zir pawhin khawi kawng nge kan tana zawh tha ber ang tih ngaihtuah chunga zir a tul tih te a kawhhmuh thin a. Chumi bakah chuan zirna nghawng awmze nei zir chhuah pawimawhzia te, dikna pawimawhna te leh science tul zia te pawh a keng tel vek a, kan chhehvel boruak te, sum leh pai dinhmun te leh khawtlang inrelbawlna te thlengin a nghawng tel vek a ni.

Rosangi - E khai a, a va ril leh si ve, man phak loh thu kan sawi leh tep mai ang a.

Lalropuia - Kha chu sawi awih tawh loh a ni e, man pha ngei tura ngaih in ni e.

Zarmawii - Kawng awlsam deuh min zawn sak dawn chuan hriat theih dan dan chu a awm ve em ang chu maw.

Lalropuia - Radio Serial hmanga hmalak dan kawng hi hlawm nga angin a sawi theih a, a hmasa berah chuan kan tih hlawhtlin tum,SDG an tih mai, Sustainable Development Goal 17 chungchang midangte hrilh hriat hi a ni phawt a, a pahnihnaah chuan chumi phena science leh thiamna awm te tarlan a, thudik awmsa behchhan chunga a taka hman dan hrilh a, ngenna siam paha a tak thlen tir tum a ni.

Zothana - Chuan a dawt leh chu Radio in a thlen theih chin apianga theih tawp chhuah a ni leh a, a palinaah chuan mithiam hrang hrang, a bikin scientist te ngaihdan leh thusawi te mipui te beng thleng phak tura thlen a ni leh a.

Rosangi - A that viau dawn chu a.

Zarmawii - Ti ve ringawta, a ngaithla peih lo pawl i nih si vaih.

Rosangi - Peih lutuk ang, tunah pawh hian ka tui viau tawh.

Lalropuia - Chhunzawm leh ta ila, a pangana chu Vigyan prasar hmalakna hi a ni ta a, he pawl ina a tawn hriat zawng zawng atanga a tha thei ang ber Radio hmang hian a puang darh dawn a, mithiam te kawmna leh ngaithlatute inpekna hmangin he India ram ropui tak hi tuam chhuah leh a tum dawn a ni.

Zarmawii - Tuam chhuah tihah khan leh i belh kher na chhan kha eng vang nge le ?

Thanpari - Kher kher chuan aw, tawng sual i lo chang a ni lo maw Lalzarmawi ?

Zothana - I ngaihthlak uluk dan chu a lawmawm hle mai a Zarmawi, ........ nia, tuam chhuah leh a tum kan tih kher na chhan chu Vigyan Prasar hian Radio Serial hrang hrang hi kum sawm bawr vel a lo kal pui tawh a, chungah chuan hlawhtlinna thahnem tak a lo awm tawh thin vang a ni e.

Zarmawii - Aw a lo nih chu a, keini lah chuan kan vawi khat hriatna a lo ni chauh bawk si a, beng a var lo mange.

Rosangi - Nia mawle, lo hria ni ila kan lo ngaithla ve thin tur hi a ni a.

Lalropuia - Kan hriat atana tha chu keini mihring te hian hmasawnna um avangin boruak, tui leh lei te hi kan ti bawlhhlawh nasa em em a, heng pathum te hi kan nunna atana bulthut pawimawh pathum te an ni tih hi kan hai thin emaw tih mai a awl thin a ni.

Zothana - A sawi uar deuh phei chuan mihring hi a let zawngin a kal tan te an ti hial asin.

Thanpari - Engti kawnga let nge maw ni dawn le ?

Lalropuia - A hma kha chuan hmasawn chho zel kan ni a, tunah erawh chuan hmasawn tho chungin mahni chenna hmun ti chhe pah zel kan ni tawh tihna a ni ber ang chu.

Rosangi - Kei chu ka tih bawlhhlawh ngai pawh ka van hre lo ve.

Lalropuia - Nia, mimal pakhatin a kan tih bawlhhlawh chu a ropui tham vak lo maithei a ni, amaherawhchu kan zavaia kan tih bawlhhlawh kan belhkhawm chuan a lo nasa tham viau dawn tihna a ni.

Zarmawii - Chu pawh ni se, a letling zawnga kal ang hial em em kha chu a ni thei dawn emaw ni le kan la ti talh teh ang.

Zothana - Nia ngaihdan mumal i nei chu a tha khawp mai, ngaihtuahna te pawh kan seng ho ang chu. .......... Nih leh kan khawvel lum belh zel chanchin hi kan hre hlawm em aw ?

Thanpari - Khawlum leh khaw vawh lai te chu kum tinin a thleng ziah a ni lawm ni ?

Zothana - Ni tho a, mahse a lum dan leh a vawh dan hi a kum telin a pung zel hi mithiamte lu ti hai tu ber a ni a, a chhan bulpui ber zawngin an buai luih luih thin asin. Ruah sur hun te pawhin mu leh mal a nei tawh lo tih te hi in hre lawm ni ?

Rosangi - Lo nih leh zel tak chu a, keini kan chhungkuaah chuan engmah chhinchhiah a awm lo bawka, nikum aiin kumin a lum deuh hret te kan lo ti mai mai thin a.

Zarmawii - Kan chhungkua ang in lo nih ve chiah chu a, keini pawh nikum ai chuan a lum deuh te kan lo ti ve ngawt zel a.

Thanpari - Ruah hming hrang hrang ka pa in min hrilh dawn pawhin a sawi fuh vak thei lo reng a ni, chumi ruah chu a ni ang te a ti ringawt zel tak asin.

Lalropuia - A ni thei lutuk ang, sawi tawh ang khan ruah sur hun bi te hi a mumal hlei thei tawh lo tlat a, kan pi pu ten a hming an lo sak te pawh a mil chiah thei tawh tlat lo reng a ni.

Zothana - In hriatdan chu a lo dik viau a nih zawk chu, ....... heng vang hian ania United Nation Organization pawhin ram zawng zawng ten sustainable development chungchang hi buaipui tura min hriat tir na chhan chu.

Zarmawii - A khai a, kan India sawrkar hmalakna chauh ni lovin, khawvel pum huap a lo ni maw ?

Zothana - Ni daih e, han sawi tak tak chuan UNO te sawi rik nuaih a ngai zel mawle.

Lalropuia - Han sawi chhunzawm ta zel ila, UNO chuan tih hlawhtlin ngei ngei tur hmachhawp 17 leh ngaihtuah ngei ngai tur pawimawh 169 lai mai ram zawng zawng hi min bituk vek a, chung avanga tuna ruahmanna kan neih te pawh hi lo thleng thei a nih hi.

Rosangi - Radio hmanga hmalak te pawh hi a tel vek tihna a ni maw ?

Lalropuia - Tel vek e, he kan Radio Science Serial thar, ‘Nun khawchhuahna’ tih pawh hi helai Mizoram chauh bik atan nimahse India ram pumpuiah a ang deuh chiah hi tawng chi hrang hrang hmangin kalpui ve vek a ni.

Thanpari - A lo nih daih tak chu a, hmasawnna a thlen bakah Science ruahmanna fuh tak a nih dawn chu.

Zothana - Ruahmanna mai piahlamah hemi atang hian mipui nawl pui ten chetzia thlaka, danglamna a taka thlen thei tura beisei a ni.

Zarmawii - UNO lam hmachhawp, tih hlawhtlin ngei ngei ngai ho chu hriat ve a va chakawm ve mawle.

Lalropuia - Nia a tha tho a, mahse a vai hi chuan kan duh angin kan sawi kim hman pawhin a rinawm loh a, a pawimawh zual zep tel zel ila a fuh a rinawm.

Rosangi - Ni e, han hriat ve nual pawh chu a hlawk ang chu, kan khawvela nun hlimawm tak hmang tur chuan hmasawnna eng te nge awm tawh a, chumi piah lamah eng ang hmalakna thar nge ngai tih te hriat a tul viau a nih chu.

Lalropuia - Heng 17 zinga a pawimawh deuh bera ka ngaih chu he khawvel atanga retheihna um bo hi a ni a.

Thanpari - A khai a, chutiang a theih dawn em ni le ? Kei ka ngaihdan chuan tum loh law law chi a ni tlat mai, enge maw chen theih mahse a zavaia um bo thak chu thil theih miah lohah ka ngai.

Zothana - Theih miah loh tih ngaihdan kha chu kan UN mithiam te chuan an hre ve lo ni ngei tur a ni, ram tinin an tih hlawhtlin ngei tur hmachhawp atan an telh tlat si a.

Thanpari - Nia an telh a nih chuan ka hre lo a, mahse a hlawhtlin theih chu ka ring lo deuh a ni e.

Zarmawii - A reng reng thu-ah eng nge retheihna um bo chu an telh na chhan ni ta ber ang le ?

Lalropuia - Mi rethei leh mi hausa inkar zau ta lutuk vang hi a ni ber ang chu. A zirbing mi te sawi dan chuan khawvel puma mihring zawng zawng atanga za zela pakhat chauh te hian khawvel puma hausakna chanve hi an pumbilh mek tawh a, chu mai chu ni lovin za a sawmriat chungah thu an nei ti tih tawh a ni.

Rosangi - E khai aw, kan lo va hre lo nasa ve le, rethei leh hausa inkar a zau kan lo tih satliah ve thin nen chuan a inang ta lo tawp mai.

Thanpari - Chumi inthlauhna tih reh tum pawh chu hmachhawp zinga neih tel ve ngei ngei chi a nih zawk chu.

Lalropuia - A dik khawp mai a, a tel tawh sa tih pawh in lo hre dawn nia.

Zarmawii - Mahse han ti leh talh ila, a beidawng zawnga thlir talh chu ka ni em lo anga, hmachhawp chu tha viau mahse a taka hlawhtlinna hmuh chu beisei a har deuh ka van ti ve.

Rosangi - Kei pawh ka ngaihdan ve tho a ni e, mi hausa tumahin an hausakna mi rethei te an hlan then phal ka ring lo tlat.

Zothana - A enga mah hmaa in beidawn nghal ringawt te chuan ram ropui in thleng thei nang mawle. Sawrkar te pawhin hma a lak te chuan enge maw chen tala hlawhtlinna a awm thei ang chu.

Thanpari - Ni tho mai, mahse mihring hi duham zel kan nih miau avangin hausa te hi chu an la hausak belh zel zawk a rinawm ka la ti tho mai.

Lalropuia - Dik ve tho mai, in sawi chhuah takah chuan duham tih lai kha ka sawi belh chak riau maia, a then hi chuan duhamna hi mihring ziaa tha lo lai a ni an tih rualin thlir dan dang a awm ve leh thei a, duhamna hian kan khawvelah hmasawnna a rawn thlen ve leh tlat lawi si a ni.

Rosangi - Chuti zawnga sawi chuan duhamna te pawh a lang tha leh vek tawh zawk a nih chu a.

Zarmawii - Mahse eng ber chu nge hmasawnna kan tih chu ni ta ang a ? Retheihna a thlen a, hri a len phah a, khawtlangah harsatna a thlen a, mipui te rah beha kan awm phah si chuan hmasawnna ni lovin mihring tana chhiatna a ni ve thei tho lawm ni ?

Lalropuia - I sawi dikin ka rin ai daihin thu i thiam sawt hle mai a, ni e hmasawnna dik a nih dawn chuan tu pawhin kan hlawkpui a ngai ang chu, nungcha zawng zawng te leh khuarel thil zawng zawng te pawh telin.

Zothana - E khai kan sawi thui dawn tlat, UNO hmachhawp dangah i kai leh tawh ang u hmiang.

Lalropuia - Ni e, a dawt leha pawimawh deuh dang leh chu riltam tir tawh loh a ni leh a, a khirh zawnga min hnial hmain eitur neih vek tih a kawk zawk mah anga, eitur nei tho chunga riltam kha chu a tel lo ang tih kan sawi lawk ange.

Thanpari - Chung te chu hmachhawp pawimawh tak a nih leh chu a, a hlawhtlinna te pawh a thlen theih a beiseiawm deuh alawm.

Zarmawii - Ni e, keini awmna hmun te hi chu kan vanneia, riltam si, eitur nei miah lo te chu kan hmu mang lo ang ka ring.

Lalropuia - Nia a dik tho, mahse keini Mizoram te hi chu mihring kan la tlem ve bawka, phai lam khawpuia kawtthler pakhata awmzat lek kan la nih chauh vang te pawh a ni ang chu.

Zothana - Ni e, keini dinhmun ringawt hi chuan khawvel pum chu sawi loh, India ram chhungah pawh nghawng a nei ropui vak lo maithei a ni.

Rosangi - Tam kan lo in tih ve tehlul nen, midang nena khaikhin chuan chuti zat lek chu kan lo nih lawi si chu a.

Lalropuia - Khawnge a dangah kan kai teh ang, hmachhawp dang kan sawi duh chu hriselna tha te, mipa leh hmeichhe intluktlanna lam te, tui thianghlim mitin tana chhawp te, hriselna leh thianghlimna te leh mi zawng zawng lei phaka tuialhthei thianghlim awm tir te hi an pawimawh zual leh deuh chuan ka hria.

Zarmawii - A nih hlawm chu a, hun chu awm se a mal mala khel tham vek an nih chu.

Lalropuia - Ni e sawi a chakawm, hmeichhia leh mipa intluktlanna te pawh hi a awm lohna chen a tamin ka hria.

Zothana - A dik asin, hmeichhe zingah pawh hian a awm lo ti hi in awm leh nual thina, a tul lutuk lo te pawh a ni maithei e.

Thanpari - Khai a, kan luhchilh thui palh ange, inhnialna te a thlen palh theiin ka hre tlat. Hmeichhe Insuihkhawm Pawl ni kan hmang zo deuh chiah bawk si.

Zarmawii - Chuti chu i hmachhawp sawi belh leh te ho hi an tha viau e kan ti tawh mai dawn em ni ?

Lalropuia - Ni e a tha hlawm aniang, kan India sawrkar pawhin heng hmalakna tur atan hian hmachhawp thahnem tak a duang tawh a, a hlawhtlin ngei na turin hma lak mek zel a ni e.

Zothana - Hmachhawp pariatna hi khel deuh a tulin ka hre tlat, awmze neia hnathawh kalpui chungchang a ni a, chumi hmanga rampum sum leh pai lakluh tihpun tumna a ni ber mai a.

Lalropuia - Ni e nichin khan kan sawi tel deuh tawha, hmasawnna leh environment te hi an in ep deuh emaw ni tih mai a awl riau a ni.

Zothana - Sum leh pai dinhmun leh Ram chereu hi chu hman atanga in ep thang tawh an ni a, tun dinhmunah chuan engtin nge kan tuah rem ang tih lam hi ngaihtuah ngai zawk chu a ni.

Rosangi - Ni e kaih kawp dan zawn chu a tul khawp a nih chu.

Lalropuia - Kal kawp se lang chuan hmasawnna duhawm chu chhuah mai awm tak chu a ni a, kan mamawh ang tawk leh khuarel thil ti buai lo tawk hi chu hriat a tul viau a ni.

Zothana - Duhthusam thlen hi chu a harsa anga, sawrkar hi chuan hmalak nasat chu a tum ve viau ania.

Lalropuia - Kan hriat belh atana tha chu Loneihna kaihhnawih bungrua te hi ngaih pawimawh zingah telh vek an ni nghe nghe.

Zarmawii - A lawmawm hle a nih chu a.

Zothana - Pawimawh ve leh pakhat chu thiamna lama intuaitharna lian tham deuh kan mamawh na hi niin ka hria a, hun kal tawh lama kan kalphung anga let leh tulna chin te pawh a awma hriatna ka nei deuh a, kan chhehvel boruak, nungcha leh thlai te humhim tur hian a tul riaua hriat a ni.

Thanpari - Engvangin nge hun kal tawh anga let te a tul tehlul ang le ? Hmasawn zel kha a tul zawk emaw tih lai lai a.

Lalropuia - Heti zawnga ngaihtuah te pawh hi a fuh maithei a, thui tak zuang tur chuan hnung lam pan hmasak phawt a tul thin a, chumi atanga thui tak zuan kha a hlawk riau tihna a ni mai.

Zothana - A lehlamah chuan thiamna hlui deuh pawh ni se kan chhehvela khuarel thil te kan humhalh phahna a nih phawt chuan hnungtawlh ni lovin hmasawnnaah ngaih ve mai a fin thlak zawk ang chu.

Zarmawii - A lo nih tak chu, kan chhehvel humhalh tura science thiamna hman chu a hlawk viau dawna nih chu.

Lalropuia - Tunhnaia hmalakna an kal mumal chiah atanga lo lang chu heng thil tha tak tak te kan tih hlawhtlin hian kan India Hnam pa, Mahatma Gandhi-a hnungzuina a lo ni reng tih te pawh in hre dawn nia.

Rosangi - A ni maw ? Chutiang zawngin pu Gandhia’n ngaihtuahna a nei tih kan lo hre ngai lo reng reng a nih chu.

Lalropuia - Nei tehreng e, zalenna sual chauh kha a thupui neih chhun a ni lo a, ngaihdan nghet tak a neih chu he kan khawvel hian amaha in nghat nungcha tinreng te tan hian an mamawh a phuhruk thei tih a ni a, a fuh ta lo thung erawh chu mamawh chhanna nei daih mahse duhamna chu a phuhruk zo lo tih kan hmu chho mek thung a nih hi.

Thanpari - Van mak em em ve aw pu Gandhi-a chu, a ngaihtuahna a lo ril hle mai a.

Zarmawii - Ni chiah, a ril han tih mai pawh chuan a la fiah chiah lo, hunlo la kal zel tur ngaihtuah na chang a hria a nih chu, hmathlir nei tha an tih ang chi kha a nih chu.

Zothana - Dik khawp mai, zalenna leh intluktlanna mai piah lamah pawh pu Gandhi-a hmathlir chu hman zel na chang kan hre hlawm dawn nia.

Lalropuia - Zirbingna pakhata an thutlukna pakhat han sawi leh ta lawk ila, khawvel puma mihring te hian America mi te anga nun ve tum ta theuh ila, kan khawvel hian kan mamawh tur a nei daih miah lo anga, kan khawvel ang pasarih hi a ngai hial ang an ti a ni.

Rosangi - A lo nih chu a, ram changkang kan ti a kan lo ngaisang ve em em a, kan khawvel chhiatna thlentu an lo ni tel pah reng a nih chu a.

Lalropuia - Ni chiah e, khawvela ram changkang ber chu an ni tho nangin kan khawvel ti lum zualtu greenhouse gas an tih mai pe chhuak nasa ber tu an ni daih a ni.

Zarmawii - Leh ta zel chuan a, ngaisang tawh miah lo ila a that dawn chu.

Zothana - Ecuador ram khawpui pakhat Quito-ah UN buatsaihin inhmuhkhawmna lian tham tak mai nikum khan neih a ni a, chutah pawh chuan ram changkang ho hlei hlei khan heng greenhouse gas tih hniam tumna atana hmalakna tur kha chu an pawm pui tha vak duh lo zawk tlat a ni.

Lalropuia - Mi tam zawk duh dan leh ngaihdan chu an tawm pui lo thei ta chuang lo a, kum sawmhnih chhunga ruahmanna mumal tak nena hmalak chu a tawpa an lungrualna kha chu a ni ta tho erawh a lawmawm viau a ni.

Thanpari - Mi te hi chuan anmahni chenna ram chauh ni lovin a khawvel pumpui pawh an lo vei viau a lo nih chu.

Rosangi - Ni ngawt mai, keini pawh vawiin atang chuan a vei tu kan nih ve ngei tawh a ngai dawn a nih hi.

Lalropuia - Tha lutuk tlat, beidawnna tur lam ni lovin kan thahnemngaihna zawk atana kan sawi belh leh duh chu, theihtawp kan chhuah a, kan nunphung pawh a hnungtawlh zawnga kan let leh chung pawhin kum za atanga za sawmnga velah kan hmalakna hian nghawng tha a nei thei deuh chauh dawn tih kan hre dawn nia.

Zothana - Nia, a pawimawh khawp mai, hmasawnna kawng kan zawh duh si lai tak avang hian tumah hi kan fihlim hlawm mang lo ang tih hre nawn ila, khuarel thil ti chereu nasa lo zawk hian nun hlimawm leh nun hausa zawk kan hmang thei a, hma kan lak tan hma poh leh keimahni tana hlawkna a ni tih pawh i hre thar leh ang u.

Zarmawii - A va pawmawm tak em, keini ho tal hi hma la hmasatu nih ngei kan tum dawn nia.

Lalropuia - Ni e he Radio Serial hmang hian midang te hrilh hriat hna kan thawk anga, thiamna hlui leh thar te chawh pawlh chungin kawng thar kan zawng bawk anga, chuta tang chuan nun hlimawm leh malsawm zawk a lo chhuak anga, he khawvel leh a chhunga chengte tana Nun khawchhuahna chu kan hmu ngei dawn a ni.

ZAWHNA :

1. SDG kha eng nge a awmzia kha ?

Chhanna : Sustainable Development Goal.

1. SDG hnuaiah khan hmachhawp engzat nge awm kha ?

Chhanna : 17

..................................................................................